SMART วิ่งชนซิลลิ่งตามคาด! หลังศาลฯยกฟ้องคดีหุ้น IPO ปลดล็อกปมอดีตผู้ถือหุ้น
SMART วิ่งชนซิลลิ่งตามคาด! หลังศาลฯยกฟ้องคดีหุ้น IPO ปลดล็อกปมอดีตผู้ถือหุ้น ล่าสุด ณ เวลา 10.06 น. ราคาอยู่ที่ระดับ 1.08 บาท ปรับตัวขึ้น 0.22 บาท หรือ 25.58% สูงสุดที่ระดับ 1.11 บาท ต่ำสุดที่ระดับ 0.93 บาท ด้วยมูลค่าซื้อขาย 11.45 ล้านบาท
31 ส.ค. 2561

ผู้สื่อข่าวรายงานว่า ราคาหุ้นบริษัท สมาร์ทคอนกรีต จำกัด (มหาชน) หรือ SMART ณ เวลา 10.06 น. ราคาอยู่ที่ระดับ 1.08 บาท ปรับตัวขึ้น 0.22 บาท หรือ 25.58% สูงสุดที่ระดับ 1.11 บาท ต่ำสุดที่ระดับ 0.93 บาท ด้วยมูลค่าซื้อขาย 11.45 ล้านบาท

โดยราคาหุ้นปรับตัวขึ้นแรงทำจุดสูงสุดระหว่างวัน (Ceiling) หลังจาก วานนี้ (30 ส.ค.) ศาลจังหวัดชลบุรีได้มีคำพิพากษายกฟ้องอดีตผู้ถือหุ้น (โจทก์) ที่ได้ทำการฟ้องบริษัท และทนายความของบริษัท (จำเลย) ในวันที่ 24 ต.ค.60 ให้ชดใช้ค่าขาดประโยชน์ จากส่วนต่างของราคาหุ้นสามัญระหว่างมูลค่าหุ้นกับราคาจองซื้อหุ้นของบริษัทเพื่อเสนอขายให้แก่ประชาชนทั่วไป (IPO) ในช่วงวันที่ 17-19 ก.ย.57 เป็นจำนวนเงิน 18.9 ล้านบาท
อีกทั้งส่วนต่างของราคาระหว่างมูลค่าหุ้นกับราคาจากการซื้อขายหุ้นระหว่างวัน ของวันแรกที่เปิดตลาดการซื้อขายหุ้นของบริษัทในตลาดหลักทรัพย์ เอ็ม เอ ไอ (mai) ซึ่งได้แก่ วันที่ 2 ต.ค.57 เป็นจำนวนเงิน 67.2 ล้านบาท รวมเป็นเงิน 86.1 ล้านบาท และชำระดอกเบี้ยของค่าขาดประโยชน์ดังกล่าวในอัตราร้อยละ 7.5 ต่อปีนับจากวันที่ 2 ต.ค.57 ในข้อหาหรือฐานความผิด หุ้นส่วนบริษัท (ชดใช้ค่าขาดประโยชน์)
โดยคำพิพากษายกฟ้องทำให้ SMART ไม่ต้องชดใช้ค่าขาดประโยชน์ให้แก่อดีตผู้ถือหุ้นจำนวนทุนทรัพย์ 86.1 ล้านบาท พร้อมดอกเบี้ยในอัตราร้อยละ 7.5 นับตั้งแต่วันที่ 2 ต.ค.57 เป็นต้นไป ตามที่อดีตผู้ถือหุ้นฟ้องมาทั้งสิ้น รวมถึงให้อดีตผู้ถือหุ้นชำระค่าฤชาธรรมเนียมแทนบริษัทและจำเลยที่ 2 โดยกำหนดค่าทนายความ 30,000 บาท
อย่างไรก็ตาม คดีดังกล่าวโจทก์มีสิทธิในการยื่นอุทธรณ์คำพิพากษาได้ภายใน 30 วัน นับแต่วันอ่านคำพิพากษา หรือภายในวันที่ 30 ก.ย.61 หากโจทก์ยื่นอุทธรณ์ บริษัทและจำเลยที่ 2 ต้องยื่นแก้อุทธรณ์ภายในเวลาที่กฎหมายกำหนดเช่นกัน